ДжэгуакӀуэхэмрэ Хэкум и хъумакӀуэхэмрэ
«Сэ къэрабгъэр зы псалъэкIэ хахуэ, Хэкум и хъумакIуэ сощIыф, дыгъум и хьэлыр зыхызогъэн; си пащхьэ къиувэфынукъым цIыху бзаджэр; сэ цIыхугъэншагъэм,  икIагъэм срабийщ…»
Пасэрей адыгэ джэгуакIуэхэм ящыщ зым къызэринэкIа псалъэщ ар. Тхыдэр щыхьэт тохъуэ адыгэ джэгуакIуэхэм я псалъэм апхуэдэ къару зэриIам. ДжэгуакIуэм апхуэдиз пщIэ иIэти, абы и нэмысыр зыкъутэр ягъэпшынэу щытащ. Дауи, апхуэдиз пщIэ хуащIын щхьэкIэ, джэгуакIуэм и IэщIагъэм мыхьэнэшхуэ иIэн хуейт. Нэгумэ Шорэ зэритхыжамкIэ, дзэр зауэм щыIухьэм деж джэгуакIуэхэр шы пщIэгъуалэ шэсырти дзэм и пащхьэ иувэрт. Бийм пэува дзэр пасэрей лIыхъужьхэм я хъыбар щIагъэдэIурт, Хэкум и щIыхьымрэ и хуитыныгъэмрэ хъумэным цIыхур къыхураджэрт. Зауэр увыIэху, джэгуакIуэхэр лъагапIэ тест, дзэм кIэлъыплъу: хэт лIыгъэ игъэлъагъуэрэ, хэт къэрабгъагъэ къыкъуэща? А псор джэгуакIуэхэм иужькIэ яус уэрэдым халъхьэрт: лIыгъэ зезыхьар ягъэлъапIэрт, къэрабгъагъэ зыдалъэгъуам и цIэри ябзыщIыртэкъым.
Къалэнышхуэ я пщэ дэлъащ адыгэ джэгуакIуэхэм, ахэращ тхыбзэ зимыIа лъэпкъым и тхыдэр зыхъумар, зауэ щӀыхьыр, лӀыгъэ щапхъэхэр, Хэку лъагъуныгъэр ину зыӀэтар. Ахэращ нарт тхыдэжьхэмрэ пшыналъэхэмрэ ди деж къэзыхьэсар.
ДжэгуакIуэм ищIэн хуейт лъэпкъым и тхыдэмрэ и IуэрыIуатэмрэ. А псор, дауи, зы джэгуакIуэм и гум ириубыдэфынутэкъым: зым нарт хъыбархэмрэ пшыналъэхэмрэ ихъумэрт, адрейм пасэрей уэрэдыжьхэр уахътыншэ ищIырт. ХьэщIэ къахуепсыхами, ар исыху хьэщIэщым джэгуакIуэхэр кърашэрт, хьэщIэр уэрэдрэ къафэкIэ трагъэун, пасэрей хъыбархэм ирагъэдэIуэн щхьэкIэ… Адыгэ джэгуакIуэхэм лIэщIыгъуэ кIыхьхэм къыпхахащ, гукIэ яхъумащ Сосрыкъуэ, Бэдынокъуэ, Ашэмэз, Насрэн ЖьакIэ, Сэтэней-Гуащэ сымэ я хъыбархэмрэ я пшыналъэхэмрэ. АфIэкIа фIыщIэ ябгъэдэмылъатэми, адыгэ джэгуакIуэхэм я цIэр уахътыншэ хъунт. Апхуэдиз щӀэныгъэр лӀэужькӀэ зэӀэпахыу къызэрекӀуэкӀам и хьэтыркӀэ, адыгэ цӀыхум и зэхэщӀыкӀым и зы пкъощӀэсэу хэуващ цӀыху нэсу ущытыным нэхъыщхьэ зэрыщымыӀэр. Абы къызэщӀеубыдэ адыгэбзэм пщӀэ хуэщӀынри, цӀыхугъэ лъагэ пхэлъынри, Хэкур фӀыуэ лъагъунри, абы и щыжакӀуэ нэсу ущытынри. Хэкум и хъумакӀуэм къалэнышхуэ и пщэ дэлъщ – лъахэм щыпсэу цӀыхубэр жылэ нэсу къэгъэнэныр. А хьэкъыр джэгуакӀуэхэм цӀыхухэм зэи щагъэгъупщакъым